Styret ser ikke grunnlag for sivil trafikk etter 1. november.

Styret i Rygge sivile lufthavn AS har tirsdag diskutert konsekvensene av flyplassavgiften. I en pressemelding sier de trafikken skal gå som normalt fram til 1. november 2016, men styret ser ikke grunnlag for sivil trafikk etter den datoen.

Les også: - Bare Stortinget kan redde Moss lufthavn

Ser ikke grunnlag

- Styret ser ikke grunnlag for sivil trafikk etter 1/11 2016, og det er besluttet at trafikken skal avvikles etter dette dersom forventet fremtidig volum fra Ryanair bekreftes, heter det i uttalelsen fra Moss lufthavn, Rygge og selskapet Rygge sivile lufthavn AS.

Les også: Solberg: - Vi lar oss ikke presse av Ryanair

Les også: Giske ut mot Solbergs Ryanair-refs



Taper volum



Det var en tydelig skuffet direktør Pål F. Tandberg som kom ut og møtte pressen på Rygge etter vedtaket.

– Vi mister to tredjedeler av volumet vårt og vil gå med mer enn 100 millioner i tap, med det volumet som flyselskapene antyder med flyseteavgiften, sier Tandberg til NRK.

Det er ventet at Ryanair offentliggjør sitt ruteprogram i løpet av neste uke.

Flyseteavgiften som skal innføres fra 1. juni har fått Ryanair til å si opp baseavtalen med Rygge. Takker Ryanair for seg, vil antallet passasjerer synke fra 1,6 millioner til 500.000, ifølge Moss Avis.

Les også: Gardermoen kan få lavpristerminal

Styret i Rygge sivile lufthavn ser ikke hvordan trafikken kan fortsette. Foto: Jan Olav Nesvold (NTB Scanpix)

KrF: - Nekter å gi opp

- Jeg beklager det vedtaket styret har gjort. Jeg har jobbet for å opprettholde den sivile trafikken på Moss lufthavn og vil fortsette å gjøre det. I dag har en samlet transportkomite sagt at de vil ha en uavhengig utredning av fremtidens kapasitet på de ikke-statlige flyplassene på Østlandet, sier stortingsrepresentant Line Henriette Hjemdal (KrF) på Østfold-benken til Nettavisen.

Hun nekter å gi opp håpet for Rygge og sier trafikken på Moss lufthavn har hatt stor betydning for regionen i form av arbeidsplasser og ringvirkninger.

- Vi har enda større muligheter når det gjelder turisme, og flyplassen har satt Østfold på kartet, blant annet ved at Rygge kommer opp som et alternativ når man skal velge chartertur, sier Hjemdal.

Sp: - Katastrofe for Moss-regionen

Regjeringen og samarbeidspartiene Venstre og KrF må dele ansvaret for at Moss Lufthavn Rygge nå ser ut til å bli lagt ned, mener Senterpartiets Geir Pollestad.

- Det er en katastrofe for Moss-regionen og Østfold at rundt tusen mennesker kan miste jobben som en konsekvens av at regjeringen har valgt å gjennomføre flypassasjeravgiften, til tross for at de har vært klar over konsekvensene, sier han til NTB.

Pollestad er leder av Stortingets næringskomité.

Tillitsvalgt: - Skuffet



Tillitsvalgt ved flyplassen og leder for LO-utvalget ved Moss Lufthavn Rygge, Bjørn Petter Jenssen, sier til Sarpsborg Avis at han er skuffet.

- Jeg er ikke overrasket over konklusjonen. Dette er veldig trist, jeg er oppriktig bekymret for fremtiden for flyplassen og de ansatte, ikke minst. Det er en tragedie, sier han.

En nedleggelse av flyplassen på Rygge må regjeringen ta på sin kappe, sier førstesekretær Peggy Hessen Følsvik i LO.

- Ansvaret for denne situasjonen med en flyplass som nå ser ut til å bli nedlagt, ligger hos regjeringen. Dette er en direkte konsekvens av flyseteavgiften, Følsvik til NTB.

Orkla, som eier 40 prosent av Rygge sivile lufthavn, beklager at det nå går mot avvikling av flyplassen, melder NTB.

Selskapet sier de har forsøkt å påvirke regjeringen til å omgjøre beslutningen om å innføre en flyseteavgiften fra 1. juni.